與諸人步郊外作寄舍弟斯川
作者：劉跂
朝代：宋

paragraphs: 行年踰六十，衰墮百慮休。
新春逢佳日，忽漫思出遊。
鄰曲四五人，風味成一流。
步屧相後先，散若水上鷗。
重城未云遠，乃得此林丘。
緬懷斜川人，疏野更無儔。
千載今日歡，政爾聊相酬。
誰言恨枯槁，茲語當信不。
阿連最領此，欲語翻離憂。
寄聲早歸來，二仲須羊求。